Regionsudvalgets udtalelse om "Meddelelse fra Kommissionen til Rådet og Europa-Parlamentet Udarbejdelse af en ny badevandspolitik"

(2001/C 357/13)

REGIONSUDVALGET har -

under henvisning til Kommissionens meddelelse "Udarbejdelse af en ny badevandspolitik" (KOM(2000) 860 endelig),

under henvisning til præsidiets beslutning af 13. juni 2000 om i henhold til EF-traktatens artikel 265, stk. 5, at udarbejde en udtalelse om "Udarbejdelse af en ny badevandspolitik" og at henvise det forberedende arbejde til Underudvalg 4 "Fysisk Planlægning, Bypolitik, Energi, Miljø",

under henvisning til forslag til Regionsudvalgets udtalelse (CdR 97/2001 rev.), som blev vedtaget af Underudvalg 4 den 3. maj 2001 med Vito d'Ambrosio som ordfører (IT/PSE),

og ud fra følgende betragtning

EU-traktaten opfordrer til at inddrage miljøhensyn i alle fællesskabspolitikkerne, især for at garantere en bæredygtig udvikling -

på den 39. plenarforsamling den 13.-14. juni 2001 (mødet den 14. juni) enstemmigt vedtaget følgende udtalelse.

1. Regionsudvalgets holdning

1.1. Regionsudvalget bifalder Kommissionens hårdt tiltrængte meddelelse om en ny badevandspolitik, som er beregnet på at sikre yderligere fremskridt i indsatsen for at opnå en passende beskyttelse af miljøet og folkesundheden.

1.2. Regionsudvalget mener af den opfattelse, at den nye politik også kan skabe yderligere økonomisk vækst i EU, som især bør være til gavn for regioner, der gør noget for at forbedre miljøet, dels gennem beskyttelse af det naturlige miljø, dels ved anvendelse af stadig højere standarder for tjenester og infrastrukturer til forbedring af livskvaliteten.

2. Regionsudvalgets henstillinger vedrørende planen for en ny badevandspolitik

2.1. Regionsudvalget henstiller, at Kommissionen er særlig opmærksom på procedurerne for vurdering af eutrofiske fænomener. Sådanne fænomener betragtes ofte som en anomali i økosystemet og som værende forårsaget af forurening, men de stammer hyppigt fra en vækst i planktonmængden og er som sådanne naturlige fænomener, der har optrådt igennem flere århundreder, og frembyder følgelig ikke de særlige risici, der er forbundet med forurenende stoffer.

2.2. Eutrofiering i stor målestok bliver, uanset om den kan tilskrives naturlige eller menneskeskabte fænomener, til en sand miljøkatastrofe. Den deraf følgende iltmangel i vandet, der kan medføre, at nogle fisk dør og ligger og forrådner i badevandet, udgør en sundheds- og miljørisiko og er desuden ikke noget smukt syn. Sådanne fænomener bør overvåges, især hvis fiskebestanden er følsom heroverfor. I det nordlige Europa er badesæsonen kun en måned, og antallet af badende er lille i forhold til Sydeuropa. Regionsudvalget finder det vigtigt, at der tages hensyn til disse forskelle. Regionsudvalget mener, at et badeområde bør defineres som et område, der aktivt lanceres som badeområde og har et stort antal badende pr. sæson. Kontrollen bør foregå på en sådan måde, at der oftere tages prøver de steder, der er mest udsatte for risici. Badeområder med kort badesæson bør underlægges visse kriterier, så en negativ prøve ikke rammer sådanne områder hårdere, bare fordi man totalt set ikke når at tage så mange prøver her.

2.3. I denne forbindelse henstiller Regionsudvalget, at Kommissionen er nøje opmærksom på den voksende problematik omkring algevækst og faren for de badende som følge af giftige alger. For at kunne give en nøje beskrivelse af næringsstofsituationen i forbindelse med masseudvikling af alger er det ikke nok med et enkelt næringsstofparameter.

2.4. Regionsudvalget gør Kommissionen opmærksom på, at en af nøglefaktorerne i effektiviseringen af analyseindsatsen er hurtige resultater, som muliggør en hurtig reaktion. Dette krav bør primært kædes sammen med de parametre, som tager sigte på at beskytte menneskers sundhed, og med dem, der vælges til at angive udsving i vandkvaliteten.

2.5. I dette øjemed foreslår Regionsudvalget, at den overvågning, der er nævnt i meddelelsen, kommer til at omfatte ammoniakkvælstof, salpetersyre og salpetersyrling blandt de stoffer, der anvendes til at fastlægge forureningsgraden og dens udvikling. Forekomsten af disse stoffer kan nemlig fastslås relativt hurtigt og muliggøre hurtige indgreb i afventning af bakteriologiske resultater, som kræver længere tid.

2.6. Regionsudvalget understreger vigtigheden af en korrekt og ensartet information af offentligheden. Når forureningen gør vandet uegnet til badning må den information, der gives, ikke være misvisende eller tvetydig, men skal være synlig og klar og eventuelt anvende symboler, især til at angive forureningsårsagen. Denne information bør dække forskellige aspekter:

- stedet, karakteristika og kritiske faktorer

- ugunstige meteorologiske, klimatiske og marine forhold, som påvirker vandkvaliteten

- ændringer i den målte vandkvalitet.

2.7. Desuden er det vigtigt, at regionerne og de lokale myndigheder yder et positivt bidrag i de efterfølgende faser, hvor der træffes beslutninger om de teknisk-videnskabelige detaljer i det nye direktiv, gennem deres egne forvaltninger eller uafhængige miljøorganer, eksempelvis de regionale miljøagenturer, der findes i Italien og i andre EU-lande.

2.8. Regionsudvalget understreger, at det kræver både timing og penge at foretage de nødvendige forbedringer til genoprettelse og beskyttelse af badevandets kvalitet. Også her må der skelnes mellem to forskellige typer foranstaltninger:

- forholdsregler i exceptionelle og uforudsete tilfælde

- afhjælpning af mangelfuld infrastruktur gennem små eller store investeringer. Regionsudvalget henleder Kommissionens opmærksomhed på de overmåde store udgifter, som vil opstå for de lokale myndigheder, hvis der indføres en forpligtelse til at adskille spildevands- og regnvandskloaker. Et sådant tiltag bør kun indføres, hvis en forudgående vurdering i de pågældende risikoområder sætter fokus på risiciene ved at bevare et enkelt kloaknet.

2.9. Regionsudvalget opfordrer derfor Kommissionen til at afsætte passende midler til ovennævnte foranstaltninger, ud over midler fra medlemsstaterne og de berørte regioner.

2.10. Regionsudvalget anmoder Kommissionen om at harmonisere fastsættelsen af frister i det nye badevandsdirektiv og vandrammedirektivet.

Bruxelles, den 14. juni 2001.

Jos Chabert

Formand for

Regionsudvalget